
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№  РС-937-21-018

Днес, 09.03.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-199 от 17.11.2021г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-937/04.11.2021г. 
Сигналът е против Михаил Ганев – кмет на Община З.
Сигналът съдържа твърдения, че  Михаил Ганев, като кмет на Община З покровителства брат си П.Г. и приближени около него хора. Саботира разпределянето на земеделската земя в землището на град З. и в землището на с. Р. От 15.08.2021 г. ОСЗ З. и ОДЗ В. Т. дават указания да се изготвят доброволни споразумения, като П. Г., братя Б. и З.С. нарочно отлагат изготвянето им. На 24.10.2021 г. посочените лица навлизат в нивите и правят обработки без каквото и да е разпределение. Обработват общински пътища, без да има решение на Общинския съвет за това или заповед на кмета Михаил Ганев, който е запознат с казуса. За обработването на общинските пътища П.Г.не заплаща нищо на общината и по този начин, със съгласието на брат си -  Михаил Ганев, ощетява Община З. Твърди се, че това се случва и със земята, която не е потърсена от собствениците си (белите петна). Всичко се случва със съгласието на кмета Михаил Ганев, който по никакъв начин не защитава общинския интерес. Към сигнала не са приложени документи.
	Приобщени са доказателства за служебно качество на Михаил Генев от сигнал с рег. № ЦУ 01/С-284/29.03.2021 г., а именно: Решение № 130/04.11.2019 г. на ОИК – З. и клетвен лист от 11.11.2019 г., справка в НБД „Население“ и Регистър „Булстат“, както и писмо с вх. № ЦУ01-10379/28.05.2021 г., с което са предоставени всички сключени договори за наем на земеделски земи и полски пътища – общинска собственост, сключени между Община З. и П. Г. за периода от 04.11.2019 г. до 25.05.2021 г.
С оглед твърденията в сигнала, с писмо изх. № ЦУ01-20798#5/09.12.2021г. на КПКОНПИ, Комисията е изискала от председателя на ПК по ЗПКОНПИ към Общински съвет З всички договори и допълнителни споразумения към тях, сключени между Община З. и П.Г.  в периода от 25.05.2021 г. до 16.12.2021 г., както и всички заповеди, разрешителни и други актове или действия от страна на Михаил Ганев по отношение на П.Г. за посочения по-горе период, в това число заповеди по реда на чл. 37в от ЗСПЗЗ. С писмо вх. № ЦУ01-20798#7/21.12.2021 г. на КПКОНПИ е получен отговор от председателя на ПК по ЗПКОНПИ към Общински съвет З.
Периодът за който е образувана проверката е от 11.11.2019 г. (датата на встъпване в длъжност на Михаил Ганев в качеството му на кмет на Община З.) до 21.12.2021 г. (датата на изходящото писмо с отговор от председателя на ПК по ЗПКОНПИ при Общински съвет З.). От направена справка в регистъра на сигналите за конфликт на интереси при КПКОНПИ, се установи, че за периода от 11.11.2019 г.  до 21.05.2021 г., има висящо производство, образувано срещу Михаил Ганев, в качеството му на кмет на Община З., по което Комисията е постановила Решение № РС-284-21-072/29.09.2021 г., с което е установила конфликт на интереси по отношение на Михаил Ганев, в качеството му на кмет на Община З. за това, че в нарушение на чл. 58 от ЗПКОНПИ, на 12.12.2020 г. е издал Заповед РД-12-570/10.12.2020 г., с която нарежда да се предоставят на свързаното с него лице П.Г.за ползване под наем земи от общинския поземлен фонд в землището на гр. З. Във връзка с горното, на основание чл. 27, ал. 2, т. 2 от Административно процесуалния кодекс (АПК), проверката по настоящия сигнал е извършена за периода след 25.05.2021 г.
	
След като обсъди събраните в хода на административното производство доказателства, Комисията установи следното от фактическа страна:

Сигналът е подаден от управителя на юридическо лице, с посочени ЕИК и адрес на управление, като същият е подписан.
Михаил Ганев е избран за кмет на Община З.  за мандат 2019 – 2023 г. на 04.11.2019 г., видно от Решение за избор на ОИК - З и е положил клетва на 11.11.2019 г., видно от клетвен лист.
От извършена справка в Регистър НБД „Население“ се установява, че Михаил Ганев е брат на П. Г. От извършена справка в Регистър БУЛСТАТ се установява, че П. Г. е регистриран земеделски производител с код по Булстат 8212091441 от 12.01.2012 г.
С писмо вх. № ЦУ01-20798#7/21.12.2021 г. на КПКОНПИ, председателят на ПК по ЗПКОНПИ към Общински съвет З., удостоверява, че в периода от 25.05.2021 г. до 16.12.2021 г. няма договори и допълнителни споразумения към тях, сключени между Община З. и П. Г., както и издадени заповеди, разрешителни и други актове или действия от страна на Михаил Ганев по отношение на П.Г. за посочения по-горе период, в това число заповеди по реда на чл. 37в от ЗСПЗЗ.

Въз основа на така изяснената фактическа обстановка, Комисията установи следното от правна страна:

	Сигналът е подаден от лице, с посочени имена, адрес, телефон, електронен адрес и е подписан.
		За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
		Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
		Михаил Петров Ганев, в качеството си на кмет на Община З. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, с оглед на което КПКОНПИ е компетентна да разгледа подадения сигнал.
		Обстоятелството, че Михаил Ганев e брат на П. Г., обуславя свързаност между лицата по смисъла на § 1, т. 15, б.“а“ от ДР на ЗПКОНПИ.
		Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
		В чл. 44, ал. 1 и ал. 2 от ЗМСМА са регламентирани правомощията на кмета на общината, като част от които е да организира изпълнението на актовете на общинския съвет, представлява общината пред физически и юридически лица, както и в изпълнение на своите правомощия издава заповеди.
В хода на производството се установи, че в периода от 25.05.2021 г. до 16.12.2021 г. няма договори и допълнителни споразумения към тях, сключени между Община З. и П. Г., както и издадени заповеди, разрешителни и други актове или действия от страна на Михаил Ганев по отношение на П.Г. за посочения по-горе период, в това число заповеди по реда на чл. 37в от ЗСПЗЗ, От изложеното следва извода, че в посочения по-горе период Михаил Ганев, в качеството си на кмет на Община З. не е упражнил правомощия по служба по отношение на свързано с него лице – П. Г.
Липсата на упражнени правомощия по служба, от лицето, заемащо висша публична длъжност, като елемент от състава на конфликта на интереси по чл. 52 от ЗПКОНПИ, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.
		 По отношение на твърденията за бездействие от страна на Михаил Ганев, в качеството му на кмет на Община З., следва да се отбележи, че „бездействието“ не е възпроизведено като нарушение по Глава Осма от ЗПКОНПИ, поради, което Комисията няма правомощията да се произнесе по изложените твърдения.
	Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ,




РЕШИ:
	
  НЕ УСТАНОВЯВА конфликт на интереси по отношение на Михаил Ганев с ЕГН **********, кмет на Община З. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба по отношение на свързаното с него лице – П. Г., в периода от 25.05.2021 г. до 16.12.2021 г.
Препис от решението да се изпрати на Окръжна прокуратура – В. Т., с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Михаил Ганев, кмет на Община З., на основание чл. 75, т. 1 от ЗПКОНПИ.



КОМИСИЯ:


ЗАМЕСТНИК-ПРЕДСЕДАТЕЛ:………П…………/АНТОН СЛАВЧЕВ/

ЧЛЕН:…………………П…………………./АНТОАНЕТА ЦОНКОВА/

ЧЛЕН:…………………П…………....……………../ПЛАМЕН ЙОЦОВ/

ЧЛЕН:…………………П…………....................../СИЛВИЯ КЪДРЕВА/

